Είναι δυνατόν κάποιος να είναι ελεγχόμενος και ελέγχων; Ναι, γιατί φαίνεται ότι στην περίπτωση του Ελληνικού, της Lamda Development και της κυβέρνησης Μητσοτάκη οδηγός είναι το δόγμα… Γιάννης κερνάει και Γιάννης πίνει…

Όπως αποκαλύπτει το Documentonews.gr, ο νέος υφυπουργός Περιβάλλοντος, Δημήτρης Οικονόμου, αρμόδιος για θέματα Χωροταξίας και Αστικού Περιβάλλοντος, εμφανιζόταν μέχρι πρότινος ως σύμβουλος της Lamda Development για το Ελληνικό!

Και σήμερα έχει αναλάβει ακριβώς αυτή την αποστολή από τον πρωθυπουργό. Να ολοκληρώσει, δηλαδή, τα χωροταξικά και πολεοδομικά θέματα της επένδυσης.

Στα υπηρεσιακά στελέχη του υπουργείου Περιβάλλοντος έχει ξεσπάσει σάλος αφού ο μέχρι πρότινος σύμβουλος και εκ των διαπραγματευτών της Lamda Development για το Ελληνικό, πέρασε από την άλλη πλευρά και έχει πλέον την πολιτική ευθύνη για την επένδυση.

Ήδη, μάλιστα, σήμερα έχει συνάντηση με την υπουργό Πολιτισμού Λίνα Μενδώνη προκειμένου να «λύσουν» εκείνα τα ζητήματα που η κυβέρνηση Μητσοτάκη και η Lamda Development θεωρεί ότι «εμποδίζουν» την έναρξη των εργασιών.

Ο υφυπουργός και καθηγητής του Τμήματος Μηχανικών Χωροταξίας, Πολεοδομίας και Περιφερειακής Ανάπτυξης του Πανεπιστημίου Θεσσαλίας, συμμετείχε, σύμφωνα με απόλυτα εξακριβωμένες πληροφορίες του documentonews, στο πλευρό των μελετητών της Lamda Development στις προπαρασκευαστικές συναντήσεις που γίνονταν στο υπουργείο Περιβάλλοντος για τις πολεοδομικές μελέτες του Ελληνικού. Μελέτες απαραίτητες για την έκδοση των Κοινών Υπουργικών Αποφάσεων.

Οι πληροφορίες μας λένε ότι ο κ. Οικονόμου άρχισε να εμφανίζεται στις συναντήσεις εργασίας με τους μελετητές της Lamda Development από τον Μάρτιο του 2018 οπότε και εγκρίθηκε το Προεδρικό Διάταγμα για το Ελληνικό. Οι προπαρασκευαστικές συναντήσεις με τα στελέχη του ΥΠΕΝ γίνονταν αφού μετά την έκδοση του Προεδρικού Διατάγματος η Lamda Development θα έπρεπε να καταθέσει τις απαραίτητες μελέτες για την έκδοση των ΚΥΑ. Και ακριβώς σε αυτό το στάδιο οι πληροφορίες μας αναφέρουν ότι σύμβουλος του επενδυτή ήταν ο σημερινός υφυπουργός Περιβάλλοντος.

ΥΓ

Αξίζει να αναφέρουμε ότι ο νέος υφυπουργός Περιβάλλοντος ως καθηγητής ήταν το 2014 επιβλέπων διπλωματικής εργασίας με τίτλο «ΠΡΟΟΠΤΙΚΕΣ ΑΝΑΠΤΥΞΗΣ ΤΗΣ ΠΕΡΙΟΧΗΣ ΤΟΥ ΠΡΩΗΝ ΑΕΡΟΔΡΟΜΙΟΥ ΤΟΥ ΕΛΛΗΝΙΚΟΥ». Μιας εργασίας αποθεωτικής για τους σχεδιασμούς της Lamda Development για την αξιοποίηση του καλύτερου φιλέτου της Ευρώπης.